和梅謙叔丁山吃字
作者：郭祥正
朝代：宋

paragraphs: 臘月衣未綿，兩股凍成疾。
誰復爲我扶，平步時時蹶。
文章那更論，精魄恐墜失。
緣何御史君，相招傍寒日。
迤邐造林泉，塵坌爲披拂。
霓幡雲外垂，石虎草間出。
深門窺泬漻，拱木遞蕭瑟。
丹青與老碑，遺事知彷彿。
僣跡已榛蕪，新遊論膠漆。
主人才何如，驥足千里逸。
梅君南昌後，襟韻猶凄溧。
劉子亦可奇，彖象久精詰。
顧予最空疏，百辨今已吃。
謗言來戈矛，自量幾不密。
終甘首陽餓，豈效操瓢乞。